ศูนย์เรื่องราวร้องทุกข์ ได้รับการประสานผ่านระบบการจัดการเรื่องราวร้องทุกข์ สำนักงานปลัดสำนักนายกรัฐมนตรี ทำเนียบรัฐบาล รหัสเรื่อง นร02660006260

คำร้องจากโมบายแอปพลิเคชัน PSC 1111--- เรื่อง ร้องทุกข์ปัญหาถูกคุกคามลิดรอนสิทธิ์ในการใช้ชีวิตประจำวันอย่างปกติสุข ทำให้เดือดร้อนรำคาญ

เรียนท่านนายกรัฐมนตรี
สถานที่เกิดเหตุ ห้องเลขที่...ราชปรารภวิภาวดี ถนนดินแดง เขตพญาไท 
ห้องพักอาศัยดังกล่าวข้างต้น มีพฤติกรรมการใช้อาคารผิดประเภท กล่าวคือ การใช้อาคารชุดพักอาศัยในทางพาณิชยกรรม เพื่อการผลิตสินค้า สร้างความเดือดร้อนรำคาญต่อผู้อื่นทั้งในเวลาปกติและในยามวิกาลตลอดมาเป็นเวลานานนับปี 

ความเดือดร้อนรำคาญประกอบด้วย
1. เสียงวัตถุกระแทกพื้นดังกึกกักเป็นช่วงๆตลอดวัน
2. เสียงและแรงอัดอากาศจากเครื่องผลิตสินค้าบางชนิด ทำงานรอบละประมาณ 40 นาที เมื่อเครื่องหยุดจะมีเสียงและปล่อยแรงอัดอากาศออกมา 3-4 ครั้ง ห่างกันครั้งละประมาณ 5 นาที หลังจากนั้นเครื่องจะเริ่มต้นทำงานในรอบใหม่วนไปอย่างต่อเนื่อง
3. แรงอัดอากาศดังกล่าวนี้ มีความรุนแรงจนสามารถทำให้ห้องใกล้เคียงสั่นสะเทือน โดยเฉพาะในยามวิกาล ช่วงประมาณเที่ยงคืนถึง 7 โมงเช้าของทุกวันจะมีแรงอัดสูงติดต่อกันตลอดคืน
4. เสียงและแรงอัดอากาศนี้ทำให้ผู้เดือดร้อนไม่สามารถนอนหลับได้ตามปกติ และต้องสะดุ้งตื่นตลอดคืน 

เหตุการณ์นี้เกิดขึ้นต่อเนื่องทุกวันทุกคืนมาตั้งแต่ช่วงกลางปี 2564 และได้เริ่มร้องเรียนต่อฝ่ายบริหารอาคารตั้งแต่เดือนพฤษภาคม 2565 เรื่อยมาจนถึงปัจจุบัน 

ถึงแม้ว่าจะร้องเรียนและส่งหลักฐาน หรือแจ้งว่ามีพยานบุคคลหลายคนต่อฝ่ายบริหารอาคารอย่างไรก็ไม่เป็นผล เพราะฝ่ายบริหารอาคารอ้างอย่างมีพิรุธตลอดมาว่าตรวจสอบแล้วไม่พบปัญหา โดยผู้ก่อเหตุจะได้รับรู้ถึงรายละเอียดทุกเรื่องที่ร้องเรียนไป และรับรู้ล่วงหน้าถึงกำหนดการตรวจสอบสถานที่เกิดเหตุทุกครั้ง จึงทำให้ฝ่ายบริหารอาคารสามารถพาเจ้าหน้าที่จากหน่วยงานต่างๆเข้าตรวจสอบอย่างไรก็ไม่สามารถตรวจสอบหาเบาะแสได้

ที่ผ่านมา หน่วยงานหลายแห่งได้ให้ความช่วยเหลือตามอำนาจหน้าที่ของตนเองอย่างเต็มที่ โดยในขั้นตอนแรก หน่วยงานเหล่านี้จะเริ่มด้วยการติดต่อสอบถามไปยังฝ่ายบริหารอาคาร ซึ่งก็จะได้รับคำตอบเดิมๆกลับมาว่า ตรวจสอบแล้วไม่พบปัญหาใดๆ ซึ่งเป็นอุปสรรคสำคัญในการเข้าไปช่วยเหลือแก้ไขปัญหานี้

ด้วยเหตุนี้ จึงได้เข้าแจ้งความที่ สน. ดินแดง ไว้แล้ว 2 ครั้ง คือวันที่ 19/09/22 และ 31/12/22 ซึ่งเจ้าหน้าที่ตำรวจได้ลงบันทึกประจำวันไว้เป็นหลักฐาน แต่ยังไม่ได้ดำเนินการใดๆ

ทั้งนี้ สันนิษฐานว่าสินค้าดังกล่าวอาจจะไม่ถูกต้องตามกฎหมาย เนื่องจากเป็นการลักลอบผลิตในยามวิกาล และผลิตในคอนโดซึ่งยากแก่การเข้าถึงของเจ้าหน้าที่ตำรวจ และอาจมีผู้ให้การสนับสนุนอยู่เบื้องหลัง

จึงเรียนมาเพื่อขอความอนุเคราะห์จากท่านนายกฯ หากมีแนวทางใดในการดำเนินการกับปัญหานี้ เพื่อให้ผู้เดือดร้อนได้รับสิทธิ์ในการใช้ชีวิตประจำวันอย่างปกติสุขได้ จะขอบพระคุณอย่างสูง


//หมายเหตุ ปักหมุดที่สำนักงานเขตเพราะไม่สามารถปักละติจูด ลองติจูด ที่ชัดเจนได้ กรุณาอ่านรายละเอียดสถานที่จากรายละเอียดการแจ้งเป็นหลัก
ศูนย์ฯ ประสานมาเพื่อตรวจสอบและดำเนินการ และโปรดพิจารณาให้ความคุ้มครองผู้ร้องและผู้เกี่ยวข้องอย่าให้ต้องรับภัย หรือความไม่ชอบธรรมอันเนื่องมาจากการร้องเรียน การเป็นพยาน หรือการให้ข้อมูลนั้น  #ศรท  #ศรท1111
#1555 #citydata